Naomi Klein
Naomi Klein, f. 8.5.1970, canadisk sociolog og journalist. Hun har arbejdet som journalist og redaktør ved flere canadiske tidsskrifter og udgav i 2000 bogen No Logo (da. 2001), som hurtigt opnåede status af antiglobaliseringsbevægelsens bibel. Bogen er et engageret indlæg i debatten om store firmaers anvendelse af reklamer (branding), om arbejdernes forhold og om den bevægelse, som protesterer imod disse forhold. I 2007 udgav hun The Shock Doctrine (da. Chokdoktrinen, 2007), en beskrivelse og kritik af den neoliberalistiske økonomi, som hun beskriver som "katastrofekapitalisme". Naomi Klein udsendte i 2014 This Changes Everything - Capitalism vs. the Climate, hvor hun argumenterer for at den menneskabte globale opvarmning er et produkt af den neoliberalistiske kapitalisme. 